Omnibus in unitate fidei viventibus, Christique misericordiam prestolantibus, et Verbi Dei pabulo mentis sue archana alentibus, sermo intonat divinus quod ita dispensatio redemptoris quibusque consulit ditibus, ut ex propriis rebus quas transitorie possident centuplicatum valeant adquirere fenus, si, modo eisdem bene utendo rebus, ea que habent studeant erogare pauperibus; et quoniam, ut ait apostolus, non habemus hic manentem civitatem, diesque nostri, tanquam umbra preteriens, cotidie evanescunt, et voce veritatis luce clarius constat omnem arborem que non facit fructum bonum excidi et in ignem mitti, oportet maxime nos qui pre ceteris prelati videmus, ut, dum in hoc corpore sumus, aliquod ex his que ad Dei cultum pertinent eo adjuvante operemur, quatinus in futuro eterne retributionis participes existere mereamur. Quapropter ego Dei gratia Walterius, Cabilonensium episcopus, peccatorum meorum veniam et divine pietatis misericordiam consequi desiderans, dono et concedo Deo et sanctis apostolis ejus Petro et Paulo, ad locum sancti Marcelli martiris Cabilonensis, cui preest domnus Hugo cognomento Beraldi, monachus sancti Petri Cluniacensis, ad cujus ordinationem idem locus spectare videtur, et fratribus in eodem loco Deo servientibus, ecclesiam de Boens cum omnibus ad se pertinentibus, videlicet terris, pratis, silvis, aquis, ea conditione ut ipsi in perpetuum habeant, teneant et possideant, ac pro nobis Christi exorent clementiam. Et quod eadem æcclesia pertinens et subjecta ecclesie sancti Vincentii Cabilonensis videbatur, in capitulo generali, ipso die inventionis sancti Vincentii, cum consilio et voluntate canonicorum ejusdem ecclesie, domni scilicet Jotsaldi decani, Hugonis cantoris, Ansedei archidiaconi, Hugonis de Nuliaco, Rotberti de Milmanda, Raimundi de Bussiaco, Rodulfi Siguini, Stephani Bruni archipresbiteri, et ceterorum qui adffuerant, majorum sive minorum, hoc donum factum est, atque confirmatum dono mei anuli in manu predicti prioris. Quoniam igitur a memoria scito labitur quod non scito scripture traditur, ad numimentum possidentium, contraque querelas invidentium, hanc cartam fieri volumus atque mandavimus, nostraque auctoritate corroboravimus. Factum est igitur hoc donum in Cabilonensi civitate, in capitulo canonicorum, mense septembrio VIIII k. octob. Anno ab incarnatione Domini millesimo CXIIII°. Epacta XXIIIa. Ludovico rege Francorum regnante.